Keywords

Summary



Keywords

1. Euroopa Liit – Institutsioonidevaheline tasakaal – Tagajärjed – Pädevuse jaotuse järgimine

(ELL artikli 13 lõige 2)

2. Komisjon – Pädevus – Seadusandlik algatuspädevus – Õigus võtta tagasi ettepanek, mida ei ole veel vastu võetud – Tingimused – Sellise ettepaneku tagasivõtmine, mida on moonutatud viisil, mis takistab selle eesmärkide saavutamist – Lojaalse koostöö põhimõtte rikkumine – Puudumine

(ELL artikli 13 lõige 2 ja ELL artikli 17 lõige 2; ELTL artiklid 289 ja 293; nõukogu kodukord, artikli 3 lõige 2 ja artikli 11 lõige 1)

3. Tühistamishagi – Vaidlustatavad aktid – Mõiste – Komisjoni otsus võtta seadusandlik ettepanek tagasi – Hõlmamine

(ELL artikli 14 lõige 1 ja ELL artikli 16 lõige 1; ELTL artiklid 263 ja 296)

4. Institutsioonide aktid – Põhjendamine – Kohustus – Ulatus – Põhjendamiskohustuse hindamine konkreetse juhtumi asjaolusid arvestades

(ELTL artikli 296 lõige 2)

5. Euroopa Liidu õigus – Põhimõtted – Demokraatia põhimõte – Veel vastu võtmata seadusandliku ettepaneku tagasivõtmine komisjoni poolt – Rikkumise puudumine

(ELL artikli 10 lõiked 1 ja 2 ning ELL artikli 17 lõige 2; ELTL artiklid 289 ja 293)

Summary

1. ELL artikli 13 lõikes 2 on sätestatud, et liidu iga institutsioon tegutseb talle aluslepingutega antud volituste piires ning vastavalt nendes sätestatud korrale, tingimustele ja eesmärkidele. See säte väljendab liidu institutsioonilisele struktuurile omast institutsioonidevahelise tasakaalu põhimõtet, mille kohaselt on nõutav, et iga institutsioon arvestab oma pädevuse teostamisel teiste institutsioonide pädevusega.

(vt punkt 64)

2. Mis puudutab komisjoni seadusandlikku algatuspädevust, siis seadusandlikus tavamenetluses ilmneb ELL artikli 17 lõikest 2 koostoimes ELTL artiklitega 289 ja 293, et samamoodi nagu üldjuhul on komisjoni otsustada, kas ta esitab seadusandliku ettepaneku või mitte, ja selle esitamise korral määrata kindlaks selle ese, eesmärk ja sisu, on komisjonil seni, kuni nõukogu ei ole otsust teinud, õigus oma ettepanekut muuta või ka vajaduse korral see tagasi võtta. Tagasivõtmise pädevus ei anna sellele institutsioonile siiski õigusloomeprotsessis vetoõigust, mis oleks vastuolus pädevuse andmise põhimõtte ja institutsioonidevahelise tasakaalu põhimõttega. Kui aga komisjon pärast seadusandlikus tavamenetluses ettepaneku esitamist otsustab ettepaneku tagasi võtta, peab ta parlamendile ja nõukogule esitama tagasivõtmise põhjendused, mille kohta vaidlustamise korral tuleb esitada veenvad tõendid.

Kui parlamendi ja nõukogu kavandatav muudatus moonutab seadusandliku akti ettepanekut viisil, mis takistab aktiga taotletavate eesmärkide saavutamist ja mis seega muudab ettepaneku mõttetuks, on komisjonil õigus see tagasi võtta. Ta võib seda siiski teha alles siis, kui ta on lojaalse koostöö vaimus – mis vastavalt ELL artikli 13 lõikele 2 peab seadusandlikus tavamenetluses liidu institutsioonide vahelistes suhetes valitsema – nõuetekohaselt arvesse võtnud parlamendi ja nõukogu mureküsimusi, mille tõttu nad soovivad ettepanekut muuta. Neil asjaoludel ei saa seda, et komisjon ei kasutanud nõukogu kodukorra artikli 3 lõikes 2 ja artikli 11 lõikes 1 ette nähtud õigust nõuda ettepaneku hääletamist nõukogus, ega seda, et tagasivõtmise otsus võeti vastu samal päeval, kui parlament ja nõukogu pidid väidetavalt vormistama oma kokkuleppe ettepaneku kohta, pidada komisjoni poolt lojaalse koostöö põhimõtte rikkumiseks.

(vt punktid 74–76, 83 ja 106)

3. Komisjoni otsus võtta seadusandlik ettepanek tagasi võib endast kujutata akti, mille peale saab esitada tühistamishagi, kuna sellega lõpetatakse komisjoni ettepaneku esitamisega alanud seadusandlik menetlus, mistõttu takistab niisugune otsus parlamendil ja nõukogul ELL artikli 14 lõike 1 ja artikli 16 lõike 1 alusel oma seadusandlikku funktsiooni täita, nagu nad oleksid soovinud seda teha. Pealegi, kohtulik kontroll, mida tühistamishagi esitamise korral peab Euroopa Kohtul olema võimalik teostada, annab seega põhjust seadusandliku ettepaneku tagasivõtmise otsuse tegemisel põhjendamiskohustuse järgimiseks.

(vt punktid 77 ja 78)

4. Vt otsuse tekst.

(vt punkt 79)

5. ELL artikli 10 lõigetes 1 ja 2 sätestatud demokraatia põhimõtte rikkumiseks ei saa pidada seda, kui komisjon võtab seadusandlikus tavamenetluses esitatud seadusandliku ettepaneku tagasi. ELL artikli 17 lõikest 2 koostoimes ELTL artiklitega 289 ja 293 nähtub nimelt, et komisjonil on pädevus mitte ainult esitada seadusandlik ettepanek, vaid ka seni, kuni nõukogu ei ole otsust teinud, õigus oma ettepanekut muuta või ka vajaduse korral see tagasi võtta. Kuna komisjonile kuuluv tagasivõtmise pädevus on lahutamatu selle institutsiooni algatusõigusest ja selle teostamist reguleerivad EL toimimise lepingu eespool viidatud artiklid, ei saa olla tegemist selle põhimõtte rikkumisega.

(vt punkt 96)